Oma Säästöpankki

**Oma Säästöpankki Oyj** on Suomen suurin itsenäinen säästöpankki. Se toimii erillään Suomen muista säästöpankeista eikä kuulu säästöpankkiryhmään. Pankki keskittyy vähittäispankkitoimintaan.

Vuoden 2025 lopussa Oma Säästöpankilla oli 48 konttoria, yli 200&nbsp;000 asiakasta ja 642 hengen henkilökunta. Taseen loppusumma oli noin 7,5 miljardia euroa. Pankin osake noteerataan Helsingin pörssin päälistalla.

## Historia
Oma Säästöpankki syntyi useiden säästö- ja osuuspankkien fuusioituessa vaiheittain. Pankin ensimmäinen vaihe syntyi 2009, kun *Kuortaneen Säästöpankki* ja *Töysän Säästöpankki* yhdistyivät. Kuortaneen Säästöpankki toimi jo silloin Seinäjoella, josta tuli pankin kotipaikka. Oma Säästöpankin pääkonttori sijaitsee Lappeenrannan Valtakadulla.

*Parkanon Säästöpankki* yhdistyi Oma Säästöpankkiin keväällä 2013.

Vuonna 2014 Oma Säästöpankkiin yhdistyi useita pankkeja: Hämeenlinnan seudulla toiminut *Kantasäästöpankki*, Suodenniemen Säästöpankki ja Etelä-Karjalan Säästöpankki. Kantasäästöpankki oli vuonna 2008 syntynyt Hauhon Säästöpankin ja 2009 siihen yhdistyneen Rengon Säästöpankin muodostama pankki. Kun yhdistyminen Etelä-Karjalan Säästöpankin kanssa oli valmis, pankki ilmoitti olevansa Suomen suurin säästöpankki.

Laajentuminen jatkui vuonna 2015. Pankkiin yhdistyivät myös *Joroisten Osuuspankki* ja *Pyhäselän Paikallisosuuspankki*. Kyseessä oli ensimmäinen kerta, kun säästöpankki ja osuuspankki yhdistyivät Suomessa. Vuonna 2017 Oma Säästöpankki avasi uuden konttorin Lahteen ja Jyväskylään ja toimipisteet Espooseen, Kajaaniin ja Turkuun. Laajentuminen jatkui 2019 kun Oma Säästöpankki avasi toimipisteet Ouluun Isokadulle, Helsingin Kluuvikadulle sekä Turkuun Yliopistonkadulle. Vuonna 2021 Eurajoen Säästöpankki yhdistyi Oma Säästöpankkiin ja uudet konttorit Pori, Eurajoki ja Rauma avattiin. Vuonna 2022 avattiin konttorit Espooseen ja Tampereen Lielahteen. Vuonna 2023 Liedon Säästöpankki yhdistyi Oma Säästöpankkiin ja uudet konttorit Raisio, Loimaa, Masku, Mynämäki, Turku, Naantali, Paimio, Kaarina ja Lieto avattiin.

S-Pankin pk-yritys- ja maa- ja metsätalousliiketoiminnan asiakkaat siirtyivät Oma Säästöpankille joulukuussa 2017.

Handelsbanken myi Suomen pk-yritysliiketoimintansa Oma Säästöpankille toukokuussa 2023. Kauppa toteutui 1. syyskuuta 2024, jolloin OmaSäästöpankille siirtyi Handelsbankenilta 10&nbsp;000 asiakasta, 440 miljoonan euron talletuskanta, 500 miljoonan euron luottokanta sekä 30 työntekijää. Kaupassa siirtyivät sekä pk-yritysten pankkipalvelut että yrittäjien henkilökohtaiset pankkipalvelut. Järjestelyn yhteydessä OmaSp avasi uudet konttorit Vaasaan, Vantaalle ja Kuopioon.

### Pörssihistoria
Oma Säästöpankki järjesti yleisölle listautumisannin marraskuussa 2018. Yleisöannissa osakkeen merkintähinnaksi muodostui 7,00&nbsp;€. Pankki listautui Helsingin pörssiin 30. marraskuuta 2018.

## Toiminta

Oma Säästöpankin konttorit sijaitsevat eri puolilla Suomea. Asiakkaista noin 80 % on henkilöasiakkaita ja 20 % yritysasiakkaita. Palvelutarjoaman keskiössä ovat henkilö- ja yritysasiakkaille suunnatut päivittäispankkipalvelut ja luotonanto. Pankki tarjoaa myös rahoittamisen, säästämisen ja sijoittamisen palveluita sekä juridisia neuvonantopalveluja.
## Hallinto ja omistus
Pankin pääkonttori sijaitsee Lappeenrannassa ja sen kotipaikka on Seinäjoki. Pankin hallituksen puheenjohtaja vuodesta 2024 on ollut Jaakko Ossa. Pankin toimitusjohtajana aloitti 31. maaliskuuta 2025 Karri Alameri.

Ennen listautumista Helsingin pörssin päälistalle Oma Säästöpankin omistivat paikalliset *säästöpankkisäätiöt* ja osuuskunnat. Säätiöiden pankista saamat osingot käytettiin yleishyödyllisiin tarkoituksiin. Säätiöt ja osuuskunnat ovat merkittäviä toimijoita omalla alueellaan: ne hallinnoivat yli 200 miljoonan euron omaisuutta. Omistajista suurin on *Etelä-Karjalan Säästöpankkisäätiö* (omistus 45 %). Muut omistajia ovat mm. Töysän, Kuortaneen, Parkanon, Hauhon, Eurajoen, Rengon, Liedon ja Suodenniemen Säästöpankkisäätiöt sekä *Pyhäselän Oma Osuuskunta* ja *Joroisten Oma Osuuskunta*.

Oma Säästöpankki toteutti koko henkilöstölle suunnatun ensimmäisen osakeannin marraskuussa 2017 ja toisen listautumisen yhteydessä marraskuussa 2018.

## Väärinkäytöskriisi
Keväällä 2024 paljastui, että Oma Säästöpankki oli rikkonut luotonannossa pankin omia sääntöjä. Johtavassa asemassa ollut työntekijä oli käskyttänyt alaisiaan sääntöjen vastaiseen toimintaan. Ongelma koski 240 miljoonan euron lainoja kiinteistösektorin hankkeisiin. Summa vastasi neljää prosenttia pankin lainakannasta. Dokumentaatiota oli vääristelty ja luottoriskiasemaa peitelty. Pankki kirjasi vuonna 2024 luottotappioita yhteensä 83,4 miljoonaa euroa, josta 64,4 miljoonaa euroa liittyi ohjeiden vastaiseen toimintaan.

Lisäksi pankin Etelä-Pohjanmaan konttorin myyntijohtajan havaittiin lokakuussa 2023 kavaltaneen vuosien 2019–2023 aikana yli 200 000 euroa pankin asiakkailta ja omalta isältään. Etelä-Pohjanmaan käräjäoikeus tuomitsi hänet 16. lokakuuta 2024 törkeästä kavalluksesta ja väärennyksestä yhden vuoden ja kuuden kuukauden ehdolliseen vankeusrangaistukseen ja 90 päivän yhdyskuntapalvelukseen.

Kriisin seurauksena varatoimitusjohtaja Pasi Turtio jätti tehtävänsä 5. maaliskuuta 2024, hallituksen puheenjohtaja Jarmo Salmi erosi 23. toukokuuta 2024 ja toimitusjohtaja Pasi Sydänlammi erotettiin 19. kesäkuuta 2024. Hallituksen varapuheenjohtaja Jyrki Mäkynen erosi syksyllä 2024. Vuoden 2024 kuluessa enemmistö hallituksen jäsenistä joko erosi tai erotettiin. Uusi hallitus valittiin joulukuussa 2024. Pankin uudeksi toimitusjohtajaksi nimitettiin Karri Alameri, joka aloitti tehtävässään 31. maaliskuuta 2025. Yhtiökokous ei huhtikuussa 2025 myöntänyt Sydänlammille vastuuvapautta. 

### Rikosepäilyt
Keskusrikospoliisi käynnisti esitutkinnan Oma Säästöpankin tekemän tutkintapyynnön perusteella. Sydänlammia ja Turtiota sekä kolmatta pankin ulkopuolista henkilöä epäillään törkeästä petoksesta. Etelä-Pohjanmaan käräjäoikeus määräsi 27. helmikuuta 2026 heidän omaisuuttaan vakuustakavarikkoon yhteensä noin 13,8 miljoonan euron arvosta: Sydänlammin, Turtion ja heidän yhtiöidensä PS Capital ja PPT Capital omaisuutta yhteisvastuullisesti 11 960 000 euroa sekä Turtion ja kolmannen epäillyn omaisuutta 1 853 261 euroa. Epäiltyjen rikosten tekoajaksi on merkitty maaliskuu 2020 – kesäkuu 2024.

Erillisessä rikosasiassa kolmea pankin entistä hallituksen jäsentä – Jaana Sandströmiä, Jyrki Mäkystä ja Aila Hemminkiä – syytetään sisäpiirintiedon väärinkäytöstä. Syytteiden mukaan he ostivat pankin osakkeita vuosina 2020–2022 sisäpiiritiedon perusteella. Tutkinta käynnistyi Finanssivalvontan tutkintapyynnöstä. Asia on määrä käsitellä Helsingin käräjäoikeudessa toukokuussa 2026.

### Finanssivalvonnan toimenpiteet
Finanssivalvonta teki 3. toukokuuta 2024 poliisille esitutkintapyynnön epäillyistä arvopaperimarkkinarikoksista. Vuosina 2024–2025 suoritetussa rahanpesun estämisen tarkastuksessa viranomainen löysi pankin menettelytavoista "perustavanlaatuisia ongelmia" muun muassa asiakkaiden tuntemisessa ja varojen alkuperän selvittämisessä. Pankki teki 3 miljoonan euron kuluvarauksen mahdollisten seuraamusten varalle. Helmikuussa 2026 Finanssivalvonta käynnisti lisäksi kuulemismenettelyn mahdollisten hallinnollisten seuraamusten määräämiseksi, koska pankki oli viranomaisen näkemyksen mukaan saattanut rikkoa markkinoiden väärinkäyttöasetuksen (MAR) sisäpiiriluetteloja koskevia säännöksiä.

## Lähteet